

**REPUBLIKA HRVATSKA**

**VARAŽDINSKA ŽUPANIJA**

**OPĆINA VIDOVEC**

**Općinsko vijeće**

KLASA: 601-01/17-01/04

URBROJ: 2186/10-01/1-17-01

Vidovec, 11. travnja 2017.

Na temelju članka 48. Zakona o predškolskom odgoju i obrazovanju („Narodne novine“ broj 10/97, 107/07 i 94/13) i članka 31. Statuta Općine Vidovec (“Službeni vjesnik Varaždinske županije“ broj: 09/13 i 36/13), Općinsko vijeće Općine Vidovec, na 29. sjednici održanoj dana 11. travnja 2017. godine, donosi

**O D L U K U**

 **o sufinanciranju i postupku sufinanciranja troškova**

**boravka djece jaslične dobi s područja Općine Vidovec**

 **u dječjim vrtićima**

 **Članak 1.**

Ovom Odlukom uređuje se postupak sufinanciranja troškova boravka djece jaslične dobi s područja Općine Vidovec u dječjim vrtićima kojima Općina Vidovec nije osnivač.

 **Članak 2.**

Sufinanciranje troškova boravka vrijedi samo za djecu jaslične dobi, odnosno do 3 (tri) godine starosti djeteta.

Pravo na sufinanciranje troškova boravka djece jaslične dobi u dječjim vrtićima kojima Općina Vidovec nije osnivač ostvaruju roditelji odnosno skrbnici (korisnici usluga dječjih vrtića) uz sljedeće uvjete, koji moraju biti ispunjeni kumulativno:

- dijete jaslične dobi mora imati prebivalište na području Općine Vidovec

- barem jedan od roditelja odnosno skrbnika mora imati prebivalište na području Općine Vidovec, najmanje šest mjeseci prije podnošenja zahtjeva za ostvarenje prava iz ove Odluke.

**Članak 3.**

Korisnici usluga obvezni su Jedinstvenom upravnom odjelu Općine Vidovec, u svrhu ostvarenja prava iz ove Odluke, podnijeti pisani zahtjev, uz prilaganje sljedećih isprava:

- osobnih iskaznica roditelja odnosno skrbnika,

- uvjerenje o prebivalištu (ne starije od šest mjeseci) za dijete jaslične dobi,

- ugovor roditelja s predškolskom ustanovom ili potvrda predškolske ustanove o upisu djeteta u predškolsku ustanovu – jaslice.

Korisnici usluga dječjih vrtića – jaslica dužni su odmah, a najkasnije u roku od 8 dana od nastanka promjene, prijaviti Jedinstvenom upravnom odjelu Općine Vidovec svaku promjenu činjenice koja bi utjecala na ostvarivanje prava na sufinanciranje troškova boravka djece jaslične dobi u dječjim vrtićima.

**Članak 4.**

Općina Vidovec sudjeluje u sufinanciranju troškova boravka djece jaslične dobi u dječjim vrtićima kojima Općina nije osnivač u iznosu od **650,00 kuna** mjesečno po djetetu, a ostatak do pune ekonomske cijene snositi će korisnici usluga dječjih vrtića – jaslica.

Sredstva za smještaj djece u dječjim vrtićima iz stavka 1. ovog članka osiguravaju se u Proračunu Općine Vidovec, a doznačivati će se na račun predškolske ustanove u kojoj je dijete jaslične dobi smješteno temeljem mjesečnih obračuna predškolske ustanove sa navedenim imenima korisnika i njihovim adresama.

**Članak 5.**

 Općina Vidovec, korisnici usluga i predškolske ustanove zaključiti će ugovor o sufinanciranju smještaja djece jaslične dobi u dječjim vrtićima.

**Članak 6.**

Ovom Odlukom stavlja se van snage Odluka o sufinanciranju i postupku sufinanciranja troškova boravka djece jaslične dobi u dječjim vrtićima na području Varaždinske županije („Službeni vjesnik Varaždinske županije“ broj 30/14).

 **Članak 7.**

Ova Odluka stupa na snagu osmog dana od dana objave u „Službenom vjesniku Varaždinske županije“.

 OPĆINSKO VIJEĆE OPĆINE VIDOVEC

PREDSJEDNIK

Zdravko Pizek